Fljótsdalshreppur og danskur innviða- og orkuskiptasjóður hafa skrifað undir viljayfirlýsingu um uppbyggingu og rekstur á mögulegum vindorkugarði í hreppnum. Danski sjóðurinn ætlar einnig að fjármagna verksmiðju sem framleiða mun rafeldsneyti svo sem vetni á Reyðarfirði.
Danski fjárfestingasjóðurinn ætlar að stofna dótturfélag undir heitinu Orkugarður Austurlands og fjármagna svokallaðan grænan orkugarð á Reyðarfirði en þar yrði raforka notuð til að framleiða vetni og annað rafeldsneyti svo sem ammóníak og metanól. Slíkt eldsneyti er umhverfisvænt og talið mikilvægt í orkuskiptum enda getur það komið í stað olíu við að knýja stór farartæki.
Helgi Gíslason, sveitarstjóri í Fljótsdalshreppi, segir að nýting vindorku til að framleiða rafeldsneyti myndi falla vel að umhverfisstefnu sveitarfélagsins. Breyta þyrfti skipulagi og taka þar tillit til sjónarmiða um sjónmengun. Ekki liggi enn neitt fyrir um stærð vindorkugarðsins en það ráðist af því hvað Landsvirkjun gæti útvegað mikla orku til framleiðslu rafeldsneytis á Reyðarfirði. Þá eru viðræður við landeigendur um mögulega staðsetningu ekki hafnar.
Ég held að það sé allt nokkuð opið ennþá. Auðvitað eru menn að velta fyrir sér svæðum uppi á hálendi, ekki niðri í byggð. Þar er vindasamast. Samhliða þessu verkefni fer í gang þróun á atvinnumöguleikum sem tengjast beint eða óbeint þessari starfsemi. Samstarf við þessa öflugu aðila um að þróa samfélagið í Fljótsdal þannig að það geti tekst betur á við verkefni eins og þetta. Ef af verður þá verði fólk hér í dalnum sérþjálfað í að reka og hugsa um starfsemi eins og þessa.

Fljótsdalshreppur hefur skrifað undir viljayfirlýsingu við danskan fjárfestingasjóð um mögulega uppbyggingu á vindorkuveri til að knýa vetnisframleiðslu á Reyðarfirði. 